text: EFEC: QUÈ ÉS EFEC ADULTS?
  El Programa EFEC Adults ofereix tallers de finances bàsiques personals a l'alumnat d'estudis post obligatoris d'arreu de Catalunya, ja sigui a Centres de Formació d'Adults (CFA) o a centres de Formació Professional. La peculiaritat del programa és que els tallers són impartits per treballadors voluntaris (professionals en exercici o jubilats) vinculats a les entitats financeres i/o organitzacions professionals col·laboradores del programa. Els centres s'hi apunten de manera voluntària per tal que els seus alumnes rebin competències en finances personals i no els suposa cap cost.
  El projecte s'emmarca dintre del Programa EFEC d'Educació Financera a les Escoles de Catalunya, un programa basat en la metodologia EFEP (European Financial Education Partnership) originada en un projecte Comenius (Long Life Learning) de la Comissió Europea i que està centrada en una millor pràctica d'educació financera que es porta a terme a Escòcia. Amb l'objectiu d'ampliar el públic i fer arribar coneixements de finances personals a la població adulta, durant la 3a edició del Programa EFEC (curs 2014/2015) es va realitzar la primera prova pilot del Programa EFEC Adults als Centres de Formació d'Adults (CFA) de Catalunya.
  El programa s'emmarca en les recomanacions d'organismes internacionals com l'Organització per a la Cooperació i el Desenvolupament Econòmic (OCDE) i la Unió Europea (UE) i està supervisat pel Departament d'Ensenyament de la Generalitat de Catalunya.
  1a edició 2a edició 3a edició 4a edició 5a edició 6a Edició
  Centres 14 38 41 47 78 62
  Alumnes 773 1.547 1.567 1.731 3.965 3.998
  Sessions 24 58 64 160 300 171
  Voluntariat 16 30 47 71 84 51
  El programa EFEC Adults està dirigit a l'alumnat d'estudis post obligatoris, tant de CFA com de cicles formatius. Els continguts estan adaptats al públic adult, persones que han de gestionar les seves finances personals i poden tenir contacte amb diferents productes bancaris. Amb els tallers es busca que l'alumnat prengui consciència de la gestió del seu pressupost i tingui eines per a tenir una major tranquil·litat financera.
  Al llarg del curs també s'imparteixen tallers a CFA ubicats en seu penitenciària, amb continguts adaptats a les necessitats de l'alumnat.
  QUI IMPARTEIX ELS TALLERS?
  Els tallers són impartits per treballadors voluntaris vinculats a entitats financeres i/o organitzacions professionals col·laboradores del programa. Les persones interessades que compleixen els requisits per a poder ser voluntaris, reben una sessió de formació a fi d'adquirir les habilitats necessàries per compartir i impartir els coneixements a l'alumnat dels cicles formatius i CFA.
  QUÈ S'IMPARTEIX?
  Actualment comptem amb 3 tallers de dues hores de durada que s'han desenvolupat, revisat i avaluat amb representants del departament d'Educació de la Generalitat de Catalunya.
  L'economia del teu dia a dia: aprendre a equilibrar la balança dels teus ingressos i despeses mitjançant el pressupost.
  Endeutar-te? amb seny!: entendre els riscos de l'endeutament per prendre les decisions correctes
  L'art d'emprendre el teu negoci: una visió general de com crear el teu negoci i fer-ho de manera viable
  Tots contenen, a més de les definicions de diferents conceptes, activitats per a l'alumnat que busquen la participació i reflexió dels assistents.